Predkladacia správa

	Ministerstvo práce, sociálnych vecí a rodiny Slovenskej republiky predkladá na rokovanie vlády Slovenskej republiky „Návrh harmonogramu vypracovania Spoločného memoranda o začleňovaní Slovenskej republiky do Európskej sociálnej stratégie“ na základe úloh B.117 a B.118 uznesenia vlády Slovenskej republiky č. 1154 z 12. decembra 2001 prijatého k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001. 

	Materiál sa predkladá v nadväznosti na ciele, ktoré vyplynuli zo zasadnutí Európskej rady v Lisabone v marci 2000, Feire v júni 2000 a v Nice v decembri 2000 v súvislosti s bojom proti chudobe a sociálnemu vylúčeniu a modernizáciou systémov sociálnej ochrany v jednotlivých členských štátoch a v súlade so záväzkami Slovenskej republiky deklarovanými v Národnom programe pre prijatie Acquis communautaire. V júni 2001 vyzvala Európska rada v Göteborgu kandidátske krajiny, aby aj ich národné politiky obsahovali ciele Európskej únie v oblasti podpory sociálneho začleňovania. Cieľom je pripraviť kandidátske krajiny na plnohodnotnú účasť na otvorenom spôsobe koordinácie na procese sociálnej inklúzie od dátumu vstupu do Európskej únie. Po tejto príprave by sa už kandidátske krajiny v roku 2005 mohli zúčastniť procesu prezentácie Národných akčných plánov o sociálnej inklúzii.

	V zmysle doporučení Európskej komisie sa 28. júna 2002 pod gesciou Ministerstva práce, sociálnych vecí a rodiny SR uskutočnil Národný seminár – Sociálna inklúzia a príprava Spoločného memoranda o inklúzii, ktorého cieľom bolo vytvorenie rámcového harmonogramu aktivít prác na memorande, identifikácia kľúčových úloh a orientácie koncepcie sociálneho začleňovania.

Predkladaný materiál obsahuje východiská a návrh národnej stratégie zameranej na účasť Slovenskej republiky na Európskej stratégii sociálneho začleňovania a harmonogram vecného, organizačného a časového zabezpečenia vypracovania Spoločného memoranda o inklúzii, Národného akčného plánu boja proti chudobe a sociálnemu vylúčeniu, Národného programu sociálnej ochrany a prílohu, ktorá obsahuje návrh osnovy Spoločného memoranda o inklúzii. 

Predkladaný materiál nemá dopad na verejné financie, zamestnanosť a životné prostredie a z uvedeného dôvodu materiál neobsahuje doložku finančných, ekonomických a environmentálnych vplyvov a vplyvov na zamestnanosť. V rámci realizácie harmonogramu bude financovanie jednotlivých úloh zabezpečené z kapitol zainteresovaných ústredných orgánov štátnej správy a ostatných inštitúcií a z prostriedkov získaných v rámci predvstupovej pomoci.

Predkladaný materiál bol predložený na medzirezortné pripomienkové konanie, v rámci ktorého  z 31 pripomienkujúcich subjektov uplatnili pripomienky 4 subjekty, 19 subjektov nemalo pripomienky a 8 subjektov pripomienky nezaslalo. Vyhodnotenie pripomienkového konania je súčasťou predkladaného materiálu. Materiál sa predkladá na rokovanie vlády Slovenskej republiky bez rozporu.